
16 Νοεμβρίου 2026

Μήνυμα του Προέδρου του ΤΕΕ, Γιώργου Στασινού, για την 53η Επέτειο της Εξέγερσης του Πολυτεχνείου
Με αφορμή την 53η επέτειο της εξέγερσης του Πολυτεχνείου, ο Πρόεδρος του Τεχνικού Επιμελητηρίου Ελλάδας Γιώργος Στασινός δήλωσε:

«Φέτος συμπληρώνονται 53 χρόνια από την εξέγερση του Πολυτεχνείου, μία ύψιστη πράξη αντίστασης στη σύγχρονη ιστορία της Ελλάδας, όπου οι φοιτητές, η νεολαία, οι επιστήμονες και οι πολίτες ενώθηκαν απέναντι στον αυταρχισμό, διεκδικώντας Ψωμί-Παιδεία-Ελευθερία.

Η επέτειος αυτή δεν αποτελεί απλά μία ιστορική ανάμνηση για το Τεχνικό Επιμελητήριο Ελλάδας και τους Έλληνες Διπλωματούχους Μηχανικούς. Είμαστε άρρηκτα συνδεδεμένοι με τα ιστορικά γεγονότα, τα πρόσωπα, τα μηνύματα της εξέγερσης του Πολυτεχνείου, τους θεσμούς και τις αξίες που γεννήθηκαν μέσα από τους αγώνες.

Η Δημοκρατία, τα δικαιώματα και η Ελευθερία δεν είναι δεδομένα, δεν ανήκουν στη σφαίρα της συνθηματολογίας. Είναι αγαθά που οφείλουμε να προστατεύουμε μέσα από τις καθημερινές επιλογές μας, μέσα από την επαγγελματική και προσωπική μας στάση, μέσα από τις επιλογές μας. Αυτό μας υπενθυμίζει, άλλωστε, η εξέγερση του 1973 με σύμβολο και τοπόσημο το ιστορικό συγκρότημα του Εθνικού Μετσόβιου Πολυτεχνείου στην οδό Πατησίων. 

Και το διαχρονικό αίτημα για «Ψωμί – Παιδεία – Ελευθερία» αποκτά νέο περιεχόμενο απέναντι στις προκλήσεις της εποχής μας. Σήμερα, διεκδικούμε αξιοπρεπή εργασία, βιώσιμη ανάπτυξη και ανθεκτικότητα απέναντι σε σύγχρονες προκλήσεις, ώστε η πρόοδος να αφορά ολόκληρη την κοινωνία χωρίς αποκλεισμούς. Σήμερα, μαχόμαστε για ισχυρά Δημόσια Πολυτεχνεία και Πανεπιστήμια, στηρίζουμε την επένδυση στην έρευνα, την επιστήμη και τη λογική, αλλά και την ελεύθερη σκέψη σε έναν κόσμο μεγάλων τεχνολογικών εξελίξεων. Σήμερα, διεκδικούμε την ελευθερία μέσα από την προστασία των ατομικών και συλλογικών δικαιωμάτων, τη διαφάνεια, τη ψηφιακή προσβασιμότητα και τις ίσες ευκαιρίες για όλους.

Σε αυτή την προσπάθεια το Τεχνικό Επιμελητήριο Ελλάδας και οι Έλληνες Διπλωματούχοι Μηχανικοί βρίσκονται και πάλι στην πρώτη γραμμή με την επιστημονική και τεχνική κατάρτιση και συμβολή τους. Σε ένα τοπίο έντονα ανατρεπτικό και αβέβαιο, εργαζόμαστε για τη θωράκιση των υποδομών, την πράσινη μετάβαση, τον εκσυγχρονισμό της χώρας και την ενίσχυση της κοινωνικής συνοχής.

Με πλήρη επίγνωση της ιστορικής μας ευθύνης, προχωράμε όλοι μαζί, επιστήμονες, νέοι, εργαζόμενοι και επιχειρηματίες. Αντιλαμβανόμαστε το μήνυμα του Πολυτεχνείου ως καθημερινή πράξη ευθύνης, διασφαλίζοντας ότι η τεχνολογική και οικονομική ανάπτυξη θα συμβαδίζει πάντα με την κοινωνική και ατομική προκοπή.

Τιμούμε την επέτειο της εξέγερσης του Πολυτεχνείου, χτίζοντας με συνέπεια, γνώση και ομοψυχία, ένα καλύτερο αύριο: ατομικό, συλλογικό και εθνικό».
Δελτίο Τύπου  

